
	Център на НПО

в Разград


Проект „ПРАВОСЪДИЕ БЛИЗО ДО ХОРАТА: втора фаза”

Изх. № Ц-126/05.12.2012г.
ДО

ВИСШ СЪДЕБЕН СЪВЕТ
ГРАД СОФИЯ

СТАНОВИЩЕ

за Галина Николаева Тонева-Дачева
кандидат за Главен прокурор на Република България
Госпожа Галина Тонева е професионален юрист с над 20 години стаж, като прокурор и съдия в град София. През последните три години е заместник-главен прокурор, като преди това е била заместник-председател на Апелативен съд - София. Ние познаваме дейността на г-жа Тонева от 2011г., когато подготвяхме националната конференция „Правосъдие близо до хората“. 

Госпожа Галина Тонева участва в конференцията и приветства участниците от името на Главния прокурор Борис Велчев. В предварителните разговори ние уточнихме темите за представяне, като направи впечатление професионалния подход и сериозния поглед на г-жа Тонева за необходимите промени в прокуратурата.

По време на конференцията беше представена за първи път новата интернет-страница на прокуратурата, като важно средство за комуникация и повишаване доверието на гражданите.

Специално в нашата сфера на дейност ние сме удовлетворени от развитието на правосъдието за деца. В началото на 2012г. във Върховна касационна прокуратура беше създаден специален отдел за разследване на престъпления срещу деца и от непълнолетни (отдел 11 във ВКП). Смятаме практиката за личен принос на г-жа Галина Тонева в създаването на новата структура в прокуратурата, която е специализирана в областта на правосъдието, засягащо интересите на децата. 
В тази връзка ние приветстваме предложението на г-жа Галина Тонева за развитие на нова приоритетна политика в прокуратурата „Използване на съвременни методи за създаване на щадяща среда за работа с уязвими групи“, стр.34
Направи ни силно впечатление представената Концепция на г-жа Тонева, с която кандидатства за Главен прокурор. Ясно са отличени етапите в кариерата, коментиран е период при ръководството на Никола Филчев, отразени са настъпилите положителни промени за последните години в прокуратурата. Специално внимание заслужава предложенията за приоритети в дейността на прокуратурата и необходимите реформи.
В подкрепа на кандидатурата на г-жа Тонева е сериозният опит в сътрудничеството с различни международни организации, които оценяват високо личния й принос и качества на прокурор и административен ръководител.

5 декември 2012г. 




град Разград 


Георги Милков



Председател
на УС



Центърът на НПО в Разград разработва и прилага пилотни програми в подкрепа на съдебната реформа от 2004г. До момента са осъществени седем проекта за гражданско наблюдение на съда и подкрепа на съдебната система в България. В момента реализира проект „Правосъдие близо до хората: втора фаза”, подкрепен от Фондация „Америка за България”. Главната цел на проекта е да подобри отчетността, прозрачността и етиката в съдебната система в България чрез механизъм за успешно гражданско наблюдение на съда на национално ниво. Центърът на НПО в Разград създаде през 2007г. Национална НПО мрежа за гражданско наблюдение на съда в България, в която участват над 50 неправителствени организации: www.watch.ngo-rz.org
Проект „Правосъдие близо до хората: втора фаза” е продължение на осъществения през 2010-2011г. едноименен проект, реализиран в Северна България. Центърът на НПО в Разград издаде Доклад за напредъка на съда
. Документът беше представен на Национална конференция в град София, проведена на 28.06.2011г. под егидата на Министъра на правосъдието, Маргарита Попова.

С подкрепата на Фондация „Америка за България”
Фондация „Америка за България” подпомага развитието и растежа на динамичен частен сектор в полза на свободна и демократична България.  Основана през 2008 година, Фондацията е наследник на Българо-американския инвестиционен фонд, създаден от Правителството на САЩ чрез Американската агенция за международно развитие. Грантовете, които Фондация „Америка за България” предоставя, продължават отношенията на доброжелателство и приятелство между народите на САЩ и България.

ВЪПРОСИ КЪМ Г-ЖА ГАЛИНА ТОНЕВА, Кандидат за Главен прокурор:
1. Относно участие на гражданите в съдебната реформа и мониторинг на прокуратурата: 

· Как бихте оценили прилагането на гражданското наблюдение на съдилища в България и резултатите от него? 
· Бихте ли подкрепили прилагането на гражданско наблюдение в прокуратурата на различни йерархични нива – от районна до окръжна прокуратура?
· Какви ключови теми за наблюдение бихте препоръчали да включи граждански мониторинг в прокуратурата?
2. По темата “Етично поведение и конфликт на интереси”:
· Каква е Вашата позиция и одобрявате ли съдии и прокурори да членуват в тайни общества - масонски ложи, рицарски ордени; да ходят на ловни излети (лов и риболов) с политици и бизнесмени със съмнителна репутация?
· По време на гражданското наблюдение на съдилища в различни градове установихме, че съдии и прокурори не посочват конкретните размери на банковите кредити/заеми в декларациите си по ЗПУКИ. Какво е необходимо да се направи, за да се насърчи положителна практика по този важен въпрос?

· Според Вас, приемливо ли е магистрати да получават значителни дарения със съмнителен произход или кредити от децата си или частни фирми?

· Как бихте коментирал концентрацията на семейства и роднини в съдебната система, синдрома “семейно правосъдие” или  български модел “майка - съдия, баща - прокурор, дете – адвокат, брат – нотариус”?

· Според Вас, влияе ли “семейното правосъдие” на резултатите от съдебните решения? Моля, обосновете отговора си!
· Вие приемате ли за допустимо магистрати, които са съпрузи да работят в един съдебен район (на районно, окръжно, апелативно и върховно ниво) и да се явяват по съдебни дела? Моля, обосновете отговора си!

· Какво е отношението Ви към употребата на алкохолни напитки в работно време? Как бихте коментирали становището на Комисията по професионална етика на ВСС „Употребата на алкохолни напитки в минимални количества не прави магистрата негоден да изпълнява служебните си задължения.”?

3. По темата “Отчетност, публичност и прозрачност”: 

· Според Вас трябва ли всяка една прокуратура (над 160 единици) да има интернет-страница, както има всеки един съд в България? Какво ще предприемете в тази посока?

· Бихте ли оценили дейността и как бихте оптимизирали структурата и щата на окръжните прокуратури? Следствените органи продължават да имат пълна автономия в рамките на прокуратурата – разполагат със самостоятелен бюджет, отделно счетоводство, специален щат – 28 следствени отдели са преместени механично към окръжните прокуратури заедно с шофьори, домакини, административни секретари (през 2007г.). Началниците на следствените отдели в окръжните прокуратури се ползват със специална привилегия, защото са назначени на основание на промяна в Закона за съдебната власт с ранг на заместник-окръжен прокурор, като не е приложен принципа за провеждане на конкурс.
· Какво смятате да предприемете, за да се засили индивидуалната отговорност на прокурорите, за да намалее броя на оправдателните присъди по “знакови съдебни дела”, както и по много други;
· Какви конкретни стъпки бихте предприели, за да разсеете обвиненията за разпад на морала и конфликти на интереси в провинциалните прокуратури – множество “уредени дела”, създадени феодални кръгове, изнудване на бизнесмени за крупни суми?
· Какво е отношението Ви към съществуването на т.н. “бутикови” прокуратури, например в градовете Царево, Дулово, Раднево, Гълъбово, Кнежа, Брезник, Костинброд?
4. По темата “Случайното разпределение на постъпилите съдебни дела и публикуване на съдебните актове на електронните страници на съдилищата”:
· Бихте ли инициирали контролна дейност за прилагане на принципа за случайното разпределение на преписките по апелативни райони и централизиран подход за ВКП, ВАП, военна прокуратура и Специализирана прокуратура?

· Използва ли се системата за случайно разпределение също и за регулиране на натовареността на прокурорите и съдиите?

· Възможно ли е имената на определени прокурори и съдии да бъдат „изваждани“ от списъка за случайно разпределение на определено дело и после „връщани“ обратно, без системата да регистрира подобна намеса?

· Възможно ли е процентите на преписки/съдебни дела от определен тип, разпределяни на отделни прокурори/съдии да бъдат намалявани до 0%, което практически изключва отделния прокурор/съдия от списъка за случайно разпределение, а по-късно отново променяни до 100%, без системата да регистрира подобна намеса?

· Използва се програмата Word за разпечатване на резултатите от случайното разпределение - ако тази разпечатка се прилага към прокурорската преписка/съдебно дело като официален документ?
5. По темата “Натовареност”:
· Бихте ли организирали функционален анализ на темата за натовареност на прокурорите на всички нива, който да установи причините за огромния брой образувани преписки и досъдебни производства, които накрая се прекратяват? Официалните отчети на прокуратурата показват, че само един сравнително скромен процент завършват с обвинителни актове и на финала – с осъдителни присъди. Какъв е отговорът на въпроса “Какво стои зад огромната прокурорска натовареност?”
· Какво е отношението Ви към съдебните споразумения, които по думите на г-жа Ана Караиванова, главен съдебен инспектор, деквалифицират прокурорите? Последните години прокуратурата отчита устойчива тенденция на увеличаване процента на сключените споразумения с участие на прокуратурата. “Така общият брой на споразуменията (б.а. за 2011г.) е 25220 или 56,4% от осъдителните и санкционни съдебни актове.”

· Как ще коментирате факта, че над 50000 досъдебни производства са прекратени по давност само за една година? Какво бихте предприели като Главен прокурор, за да се повиши чувствително качеството на разследването и спазване на сроковете? През 2011г. са работили 1230 прокурори и всеки един е прекратил по 50 досъдебни производства. 

· Как бихте обвързали темата за натовареността с ефективността и резултатите от прокурорската дейност?
6. По темата “Правосъдие за деца”:
· Ще бъде ли приоритет в работата Ви щадящото правосъдие – съдебни процедури за деца и уязвими групи?

· Какво е отношението Ви към Указа за борба с дребното хулиганство и Закона за спортното хулиганство, в който е позволено да се налага административна мярка „задържане в поделенията на МРВ“ от 15 до 30 денонощия на санкционирани нарушители, които не са осъдени лица?

· Ще дадете ли задължителни указания прокурорите да се явяват в съдебни дела по Указа за борба с дребното хулиганство и Закона за спортното хулиганство (във връзка със Закона за закрила на детето), когато участват непълнолетни между 16 и 18г.?
· Бихте ли насочили вниманието си към приложението на Закона за защита от домашното насилие, за да се засили ролята на прокуратурата при нарушение на съдебните заповеди за съдебна защита?

· Как ще коментирате близките по съдържание два нормативни акта - Указът за борба с дребното хулиганство и Законът за спортното хулиганство, при положение, че по първия, съдебният акт се обжалва, а по втория – не?

5 декември 2012г. 




град Разград 


Георги Милков



Председател
на УС

� � HYPERLINK "http://ngo-rz.org/arhives/dokladsyd2011.pdf" �http://ngo-rz.org/arhives/dokladsyd2011.pdf�. 


� � HYPERLINK "http://www.vss.justice.bg/bg/antikorupcia/2012/stan-VSS-04-2012.pdf" �Становище� на Комисия “Професионална етика и превенция на корупцията” при ВСС, във връзка с материал „Пияни висши магистрати решават съдбата ни” от предаването „Разследването”, излъчено по „Нова Телевизия”, Протокол 15/09.04.2012 г.


� � HYPERLINK "http://prb.bg/uploads/documents/docs_2914.pdf" �http://prb.bg/uploads/documents/docs_2914.pdf�, стр.27


� � HYPERLINK "http://ngo-rz.org/arhives/dokladsyd2011.pdf" �http://ngo-rz.org/arhives/dokladsyd2011.pdf�. 

